Boesemvriende sterf saam | Netwerk24
Boesemvriende sterf saam
Deur Tamsyn Jantjies 09 Desember 2019 06:00
Twee boesemvriende se families is in rou gedompel nadat die motorfiets waarop hulle gery het deur 'n trein getref is.
Godfrey Titus, ook bekend as Lallas (28), en Malan Karelse (23) het verlede Donderdag op die plaas net buite De Doorns waar hulle gewerk het, met 'n motorfiets gery toe die ongeluk na raming tussen 11:30 en 12:00 gebeur het.
Volgens Titus se lewensmaat van 11 jaar, Meldeen Davids, toet die trein gewoonlik voordat dit by die oorgang aankom.
"Donderdag het die trein nie getoet nie. Godfrey het gery en toe hy die trein sien en wou wegdraai, was dit te laat."
Wyle Godfrey Jacobus Titus Foto:
Wyle Malan Karelse Foto:
Die boesemvriende het saam op die plaas Vreesniet, waar hulle grootgeword het, gewerk.
"Hulle het alles saam gedoen en alles gedeel," sê Lena Thomas, Karelse se pleegma sedert hy vyf jaar oud is.
Thomas was Donderdag by haar huis toe die ongeluk gebeur het.
"Ek het gestaan en wasgoed vou. Ek het gehoor die trein kom aan en ek het die harde slag gehoor. Ek het gehoor hoe mense raas en skreeu en het gaan kyk wat aangaan. Ek het so gehoop hy leef nog, maar toe ek by hom aankom het hy net daar gelê – roerloos," het Thomas gesê.
Davids voeg by sy weet nie eens hoe sy op die toneel gekom het nie.
"Al wat ek kan onthou is toe ek by Lallas aankom was sy oë en mond oop. Maar ek kon hom nie so sien nie. Ek het weggestap en 'n rukkie later toe ek weer na hom gaan kyk, was sy oë toe."
Titus en Davids het twee dogters van onderskeidelik nege en vyf jaar oud.
"Hy was 'n baie trotse pa. Hy is die een wat hulle altyd onder beheer gebring en hulle met huiswerk gehelp het. Daar heers nou 'n leemte in ons huis; 'n groot verlange."
Karelse se pleegma sê hy was 'n "baie lieflike mens".
"Hy het altyd geglimlag. Hy was 'n rustige mens; jy kon nie eens opmerk wanneer hy kwaad was nie," sê Thomas.
Sarie Titus het tranerig vertel hoe sy moes smeek om die waarheid oor haar seun te hoor.
"Ek was in Worcester toe ek Donderdagoggend 'n oproep kry dat ek onmiddellik plaas toe moes kom. Ek het 'n voorgevoel gehad dat iets groot fout was. Niemand wou vir my sê wat aangaan nie."
Sy noem dat sy histeries van bekommernis was, maar steeds het niemand haar die waarheid vertel nie.
"Ek wou net my kind sien. My niggie het eers ná 'n dokter my 'n kalmeermiddel gegee het, gesê my kind is dood.". 'n Begrafnisdiens vir die twee maats word Saterdag 7 Desember 10:00 op die Vreesniet-plaas in De Doorns in die Waterwise-saal gehou.